વિશ્ર્વમાં સૌપ્રથમ ગણાતા પેરિસના લુવ્ર મ્યુઝિયમમાં મૂકવામાં આવેલ લિયોનાર્ડો-દ-વિન્ચીના મોનાલિસા પેઇન્ટિંગના એટલા બધા વખાણ કરવામાં આવ્યા છે કે મોટાભાગના ભારતીયો જ્યારે આ લુવ્ર મ્યુઝિયમની મુલાકાત લે છે ત્યારે ત્યાં પ્રદર્શિત કરવામાં આવેલ હજારો કળાની કૃતિઓ ન જોતા મ્યુઝિયમમાં પ્રવેશતા જ સીધા દોડતા દોડતા મોનાલિસાનું પેઇન્ટિંગ જે કક્ષમાં મૂકવામાં આવ્યું છે ત્યાં પહોંચી જાય છે. પછી સાંભળેલી અને વાંચેલી વાતો યાદ કરીને ‘વાહ! શું અદભુત પેઇન્ટિંગ છે’ એવા ઉદ્ગારો કાઢે છે. એ પેઇન્ટિંગની નજીક ઉભા રહી ફોટાઓ પડાવે છે અને બસ લુવ્રમાં બધું જોવાઈ ગયું હોય એમ પાછા બીજા બધા પ્રદર્શિત કરાયેલ પેઇન્ટિંગ્સ, શિલ્પો અને અન્ય ચીજો ઉપર પડતી નજર નાખી બહાર નીકળી જાય છે.